ŠTUDIJNÝ ODBOR
2.1.21	TEÓRIA HUDBY

Teória hudby je študijný odbor zo sústavy študijných odborov, spravovaných Ministerstvom školstva SR, ako oblasť poznania (§ 50 ods. 1 Zákona č.131/2002 Z.z.), v ktorej absolvent študijného programu (§51 ods. 1 Zákona č. 131/2002 Z.z.) nadobudne profesionálnu spôsobilosť / kompetenciu vykonávať svoje pôvodné povolanie. Daný odbor   je v súčasnosti obmedzený na štúdium v treťom stupni. Tým nie je zabezpečené kompletné trojstupňové vysokoškolské vzdelanie, čo z hľadiska kvality vzdelania v odbore neumožňuje komplexnosť a úplnú profesionalizáciu. Pre dosiahnutie čo najkvalitnejšieho vzdelania v treťom stupni je nevyhnutné zabezpečiť štúdium na úrovni  všetkých troch vysokoškolských stupňov tak, ako je to bežné takmer vo všetkých iných odboroch na ostatných slovenských vysokých školách.
I. 
Identifikácia študijného odboru

(a)Názov 
TEÓRIA HUDBY (anglický názov: Theory of Music)
(b)Stupne vysokoškolského štúdia, v ktorých sa odbor študuje, a štandardná dĺžka študijných programov pre tieto stupne vysokoškolského štúdia
Študijný odbor TEÓRIA HUDBY sa môže podľa Sústavy študijných odborov  študovať  
•	V prvom stupni vysokoškolského štúdia  - bakalárskom štúdiu (bakalár – Bc.) so štandardnou dĺžkou štúdia v dennej forme 3 roky.
•	V druhom stupni vysokoškolského štúdia – magisterskom štúdiu (magister – Mgr.) so štandardnou dĺžkou štúdia v dennej forme 2 roky.

•	V treťom stupni vysokoškolského štúdia – doktorandskom štúdiu (Philosophiae doctor – PhD.) so štandardnou dĺžkou štúdia v dennej forme 3 roky a v externej forme najviac 5 rokov.

Študijný odbor TEÓRIA HUDBY sa v prvom stupni vysokoškolského štúdia obmedzuje na prehľadové vedomosti  a schopnosti potrebné k rozvíjaniu teórie a analýzy hudby v úzkom spojení s reflexiou hudobnej tvorby a  interpretácie, v druhom stupni smeruje k rozšíreniu vedomostí, zručností a schopností  na profesionálnu úroveň  vedecky  a analyticky orientovanú teóriu hudobného umenia, v treťom stupni sa špecializuje a otvára priestor na  samostatný tvorivý vedecký a umelecký výskum.

•	Profilovo má v prvom (bakalárskom) stupni charakter všeobecného štúdia teórie hudobných štýlov, kompozičných techník, hudobno-teoretických koncepcií, typov a metód hudobnej analýzy. V popredí je hudobné dielo a  jeho štruktúra, premenlivá v historickom vývoji. 
•	V druhom (magisterskom) stupni sa jednotlivé teoretické a  analytické metódy spájajú do tvorivej a komplexnej hudobno-teoretickej a estetickej analýzy  hudobnej štruktúry, hudobných štýlov, smerov, foriem, druhov a kompozičných poetík. V popredí je hudobné dielo, jeho štruktúra  a jeho umelecký význam a zmysel. 
•	V treťom (doktorandskom) stupni  sa štúdium orientuje na špeciálne problémy a vybrané tematické okruhy najmä z oblasti teoretických konceptov a analytických metód, v prepojení s umeleckou a teoretickou interpretáciou hudby, jej historickými a estetickými kontextami. Predpokladá sa profilácia špecialistu na jednotlivé oblasti výskumu hudby. Vnútorná kontinuita nosného jadra, jeho obsahu a cieľov v  jednotlivých stupňoch štúdia smeruje od všeobecných poznatkov, vedomostí, schopností a vnímania súvislostí k čoraz špeciálnejším, detailnejším a hlbším výskumným cieľom a smerom na jednej strane a k interdisciplinarite na strane druhej .

(c) odôvodnenie potreby
Polydisciplinárny základ štúdia umelecko-teoretických , systematicky precizovaných vedomostí o hudbe, o jej štruktúre a zákonitostiach jej vzniku, interpretácie a percepcie vyžaduje koncentrovanú špecializáciu na prieskum aktuálnych aj menej rozpracovaných problémových okruhov prostriedkami vedeckej analýzy a interpretácie. Absolvent štúdia 1. stupňa vysokoškolského štúdia študijného odboru TEÓRIA HUDBY sa uplatní ako čiastočne kvalifikovaný odborník v široko ponímanej množine aplikácií teórie hudobného umenia v rámci hudobnej kultúry na nižšom stupni odbornosti, aj ako kvalifikovaný organizátor hudobno-umeleckých podujatí.  Absolvent vysokoškolského štúdia  tohto odboru 2. stupňa  sa uplatní ako výskumný pracovník v oblasti  hudobnej teórie a hudobného umenia . V oblasti interpretačnej tvorby a kompozície môže pôsobiť ako samostatný tvorca a realizátor koncertných a iných hudobných projektov. Absolvent štúdia 3. vysokoškolského stupňa vzdelania sa uplatní v zhode so svojou teoretickou a vedeckou špecializáciou ako samostatný odborný a vedecký pracovník na úrovni vedecko-výskumných inštitúcií ako aj na vedecko-pedagogických vysokoškolských inštitúciách (Katedra teórie hudby HTF VŠMU, Katedra hudobnej vedy FiF UK).
(d) Podobné študijné odbory v zahraničí
Bakalárske, magisterské aj doktorandské štúdium, profilujúce hudobných teoretikov a analytikov sa realizuje takmer na všetkých európskych univerzitách umeleckého zamerania. Teoretické štúdium sa realizuje zväčša na umeleckých univerzitách (v Rakúsku, v Nemecku, v Čechách, v Spojených štátoch amerických a v mnohých ďalších krajinách) kvôli nevyhnutnosti prepojenia výskumu hudby z  pozície teórie, tvorby, aj interpretácie.  Muzikologické štúdium sa od teoretického odlišuje, pretože je orientované viac na históriu, filozofiu a estetiku hudby, Toto sa realizuje zväčša na filozofických fakultách a fakultách humanitného zamerania svetových univerzít.
(e) Vymedzenie príbuzných študijných odborov
•	Hudobné umenie – má z hľadiska predmetu svojho štúdia – hudby – k teórii hudby najbližší vzťah. Študijný odbor Hudobné umenie sa zameriava na  individuálnu hudobnú umeleckú výučbu a umelecký výkon. Štúdium Hudobného umenia zabezpečuje individuálny charakter rozvíjania hudobného talentu ako pre tvorbu hudobného diela, tak pre jeho interpretáciu. Teória hudby sa zameriava na skúmanie a vysvetľovanie hudobnej štruktúry, jej hudobného významu, pravidiel a zákonitostí jej pôsobenia na poslucháčov a hodnoty hudobnej skladby, ktoré sú neoddeliteľné od jej tvorby a umeleckej interpretácie.  Spoločným znakom  Teórie hudby a Hudobného umenia je tvorivá práca s hudobnou štruktúrou,  spoločným predmetom štúdia je hudobné dielo. 
•	Dejiny a teória umenia - najmä vo svojom študijnom programe Muzikológia má ku odboru teória hudby blízko kvôli objektu svojho záujmu – hudbe. Muzikológia ako humanitná vedecká disciplína skúma hudbu z rozmanitých uhlov pohľadu, ktoré  sa koncentrujú najmä na jej historický vývoj a premenlivosť spoločenskej funkcie hudby, na antropologické, filozofické a estetické súvislosti existencie hudby. Pre takýto výskum sa hudobná teória a analýza stane neopomenuteľnou bázou pre klasifikáciu historických hudobných štýlov, a noriem, pre estetické hodnotenie umeleckého vkusu.

 (f) Obsah
Obsah študijného odboru sa zameriava na rozvíjanie vedomostí a schopností potrebných na umelecko-teoretickú reflexiu hudobného diela, na analýzu a teoretickú interpretáciu štruktúry hudobných skladieb v prepojení na vybrané problémy dejín európskej a slovenskej hudby, so špecializáciou na konkrétne kompozičné techniky, žánrovo-druhové vrstvy a regionálne okruhy. Rozvíja poznávanie jednotlivých hudobno-teoretických problémov z pohľadu tvorcu - skladateľa, šíriteľa - interpreta a prijímateľa- poslucháča, ako aj štúdium vybraných teoretických problémov jednotlivých disciplín hudobnej vedy. Štúdium na prvom stupni rozvíja teoreticko-analytické prístupy k hudbe, na druhom stupni esteticko-analytické poznávanie hudby a na treťom stupni špecializované poznávanie problémov a kontextov hudby v rámci jednotlivých disciplín muzikologického výskumu a hľadanie tvorivého riešenia vedeckých problémov a vedeckej syntézy.

II.
Obsah pre 1. stupeň štúdia ŠO Hudobné umenie

    (a) Všeobecná charakteristika profilu absolventa študijného odboru
Prvý stupeň štúdia sa zameriava na získanie  poznatkov a praktických zručností potrebných na zvládnutie povolania v oblasti hudobno-kultúrnych organizácií.  Štúdium je prípravou čiastočne kvalifikovaných odborníkov v široko ponímanej množine aplikácií teórie hudby v rámci hudobnej kultúry na nižšom stupni vysokoškolskej odbornosti.  Absolvent študijného odboru teória hudby  je schopný byť asistentom pri vykonávaní  hudobno-teoretických činností, prípadne vykonávať odborné a organizačné  práce na nižších stupňoch riadenia. Zároveň sa absolvent môže stať asistentom tvorcov  umeleckých projektov, umeleckých programov, ich produkcie a mediálnej prezentácie.
(b)	Teoretické vedomosti
Absolvent odboru TEÓRIA HUDBY v bakalárskom stupni štúdia získa základné znalosti z: 
•	Hudobnej teórie
•	Dejín  a  teórie hudobnej analýzy
•	Dejín hudby 
•	Všeobecnej estetiky 
•	Hudobnej organológie
•	Ďalších príbuzných disciplín 

(c) Praktické schopnosti a zručnosti
Absolvent odboru TEÓRIA HUDBY v bakalárskom stupni štúdia získa schopnosti:
•	Práce s hudobnou štruktúrou na úrovni hudobnej syntaxe v oblasti harmónie a kontrapunktu 
•	Samostatnej analýzy základných parametrov hudobného textu a hudobnej formy

(d) Doplňujúce schopnosti a zručnosti
Absolvent odboru TEÓRIA HUDBY v bakalárskom stupni štúdia získa schopnosti:
•	Základnej pedagogickej komunikácie o hudbe
•	Hry na klavíri pre potreby štúdia a analýzy skladieb z notopisu
•	 V súčinnosti s vedeckými pracovníkmi, redaktormi, režisérmi hudobných vysielaní, a inými samostatnými odborníkmi v oblasti tvorby hudobno-výskumných projektov vie svoje poznatky aplikovať v praxi.

       (e)Vymedzenie jadra znalostí
Nosné témy jadra znalostí.   
Všeobecné znalosti z teórie a dejín hudobného umenia a hudobnej    analýzy,  na základe nich sa poslucháč pripravuje na samostatnú analytickú a výskumnú činnosť, ktorú bude rozvíjať v druhom stupni vysokoškolského štúdia.  
Študijná časť
•	Teória hudobného umenia vo vývojových fázach od najstarších čias po súčasnosť
•	Typy, metódy a história hudobnej analýzy a analýza skladieb rôznych historických období
•	Dejiny hudby od najstarších čias po súčasnosť
•	Tvorivá práca s hudobnou štruktúrou – hudobná dielňa
•	Psychológia, pedagogika a estetika hudby 
•	Základy hudobnej akustiky, organológie, informatiky (hudobné softvéry) hudby
Vedecká časť
•	Metodológia vedeckého výskumu
•	Samostatné spracovanie prameňov k zvolenej téme v rámci bakalárskej práce
Štátna skúška
pozostáva z dvoch častí:
•	Obhajoba  teoretickej bakalárskej práce z oblasti  problémov teoreticko-analytických, historických, prípadne ďalších tém reflektujúcich fenomén hudobného umenia
•	Kolokviálna skúška, ktorá preverí znalosti z  teórie a dejín hudobného umenia a hudobnej analýzy.

III.
Obsah pre 2. stupeň štúdia ŠO Teória hudby

     (a) Vymedzenie odborného profilu absolventa 
Druhý stupeň štúdia sa zameriava na získanie rozšíreného penza  poznatkov a praktických zručností potrebných na zvládnutie povolania v oblasti hudobno-kultúrnych organizácií.  Štúdium je prípravou vysokoškolsky kvalifikovaných odborníkov pre vedecké, umelecké a pedagogické aplikácie teórie hudby v rámci hudobnej kultúry na strednom a vyššom stupni odbornosti.  Absolvent študijného odboru teória hudby je schopný samostatne vykonávať  vedecké a hudobno-teoretické činnosti, prípad organizačne - riadiace a organizačno-tvorivé práce na stredných a vyšších stupňoch riadenia. Zároveň sa absolvent môže stať tvorcom umeleckých projektov, umeleckých programov, ich dramaturgom, producentom, manažérom a riadiacim pracovníkom ich mediálnej prezentácie.
(b)	Teoretické vedomosti
Absolvent odboru TEÓRIA HUDBY v magisterskom stupni štúdia získa obsiahle znalosti z: 
•	Hudobnej teórie a teórie hudobných štýlov
•	Hudobnej estetiky a  jej dejín 
•	Teórie a moderných metód hudobnej analýzy 
•	Dejín slovenskej hudby
•	ďalších príbuzných disciplín 

(c)	Praktické schopnosti a zručnosti
Absolvent odboru TEÓRIA HUDBY v magisterskom stupni štúdia získa schopnosti:
•	Samostatnej hudobno-estetickej analýzy hudobnej štruktúry 
•	Samostatnej vedeckej práce vo všetkých oblastiach existencie hudby, vo výskume jej štruktúry, historických prameňov, 
•	Hodnotenia kompozičných techník a interpretačných stvárnení 

(d)	Doplňujúce schopnosti a zručnosti
Absolvent odboru TEÓRIA HUDBY v magisterskom stupni štúdia získa schopnosti a vedomosti z oblasti:
•	Hudobnej dramaturgie
•	Hudobnej historiografie
•	Hudobnej sociológie
•	Schopnosti  aplikovať hudobno-teoretické poznatky v umelecko-kritickej, umelecko-dramaturgickej a pedagogickej praxi.

      (e ) Vymedzenie jadra znalostí
Nosné témy jadra znalostí  
Široké znalosti  z teórie, dejín a estetiky hudobného umenia a hudobnej analýzy. Samostatná vedecká a výskumno-analytická činnosť.  
Študijná časť
Špeciálne a moderné teórie hudobného umenia
Moderné a interdisciplinárne metódy analýzy a interpretácie hudby
Dejiny hudobnej estetiky od najstarších čias po súčasnosť
Historiografický výskum hudby a jej prameňov a ich kritické spracovanie
Samostatné vedecko-výskumné spracovanie problémov a prameňov k zvolenej téme a  tvorivé bádanie v rámci diplomovej práce
Štátna skúška
pozostáva z dvoch častí:
•	Obhajoba  teoretickej diplomovej práce z oblasti  problémov teoreticko-analytických, historických,  estetických, semiotických, prípadne ďalších tém, zaoberajúcich sa aktuálnymi problémami vzniku, šírenia a vnímania hudby
•	Kolokviálna skúška, ktorá preverí znalosti z  teórie a estetiky hudobného umenia a hudobnej analýzy.
IV.
Obsah pre 3. stupeň štúdia ŠO Teória hudby 
(a) Vymedzenie odborného profilu absolventa 
Tretí stupeň štúdia sa zameriava na užšie špecializácie a prehĺbenie teoreticko-systematických, analytických, historických a metodologických poznatkov a aspektov profesionálnej prípravy odborníka  –  teoretika a analytika hudobného umenia a hudobného diela . Obsahovo, štrukturálne a profilovo organicky nadväzuje na 2. stupeň (magisterský) získaného vzdelania. 
Chápe sa ako príprava na vedeckú a výskumnú činnosť v odbore, resp. ako výchova koncepčných a vedúcich pracovníkov v oblasti hudobnej kultúry na úrovni štátnych, regionálnych, miestnych i súkromných inštitúcií (dramaturg, redaktor, vydavateľ, manažér). Výber tém a  zameranie štúdia má individuálny charakter, predkladá sa formou projektu.

(b)Teoretické vedomosti 
Absolvent odboru TEÓRIA HUDBY v doktorandskom stupni štúdia:
•	Samostatne sformuluje vedecký problém bádania,
•	Vedecky báda a prináša vlastné riešenia problémov, ktorých výsledkom sú nové poznatky o predmete výskumu. 

(c)Praktické schopnosti a zručnosti 
Absolvent odboru TEÓRIA HUDBY v doktorandskom stupni štúdia:
•	Publikovaním vlastných riešení prispieva k rozvoju svojej disciplíny a medzinárodnej vedeckej komunikácie,
•	Svoje vedecké schopnosti môže uplatniť aj v pedagogickom procese.

(d) Doplňujúce schopnosti a zručnosti 
Absolvent odboru TEÓRIA HUDBY v doktorandskom stupni štúdia:
•	Aplikuje súvislostí umeleckej tvorby a spoločensko-vedných disciplín,
•	Zúčastňuje sa medzinárodnej spolupráce pri realizácií výskumov umeleckej tvorby
•	Rozvíja študijný odbor.

(e ) Vymedzenie jadra znalostí 
Nosné témy jadra znalostí
Nosné témy jadra znalosti sa odvíjajú od vypísanej témy doktorandského štúdia, ktorá špecifikuje vedecké problémy, ktoré bude doktorand skúmať a riešiť v dizertačnej práci.
 Okruhy vedeckých problémov zahŕňajú teoreticko-analytickú reflexiu hudby (teoretická analýza a vedecká interpretácia), esteticko-kritické a historiografické bádanie, muzikologický a etnomuzikologcký výskum, rozvoj experimentálnych a progresívnych metód bádania.

Študijná časť
•	Prehĺbenie teoretických základov a metodologického aparátu
•	Prehĺbenie odbornej špecializácie / téma a zameranie štúdia má individuálny charakter a podobu riešenia problému sformulovaného v úvodnom projekte

Vedecká časť
•	Výskum aktuálneho / otvoreného vedeckého problému z odboru podľa vyššie zmienených kritérií

Štátna skúška 
a)	dizertačná skúška  po prvej fáze štúdia
•	Študent obháji predloženú časť dizertačnej práce, zameranú na prehľad  stavu vedeckého bádania v oblasti hlavných problémových okruhov dizertačnej práce
•	Študent preukáže dostatočný prehľad vedomostí súvisiacich so zameraním dizertačnej práce
•	Študent predloží projekt jadra dizertačnej práce so špecifikáciou vlastných cieľov a metód bádania a vedeckých hypotéz o predpokladaných výsledkoch dizertačnej práce

b)	 obhajoba dizertačnej práce (abstrakt v anglickom jazyku) na záver štúdia.

V.
Indikátory ŠO Teória hudby

1. Študijné programy 1. stupňa so štandardnou dĺžkou 3 roky obsahujú 180 ECTS kreditov.  Pre akceptáciu študijného programu v študijnom odbore musí ŠP obsahovať najmenej  108  ECTS kreditov z tém jadra študijného odboru. ŠP sa musia od seba líšiť najmenej 1/5 rozsahu študijných programov t.j. najmenej v rozsahu 36 ECTS kreditov.
2. Študijné programy 2. stupňa vysokoškolského vzdelávania so štandardnou dĺžkou 2 roky obsahujú 120 ECTS kreditov. Pre akceptáciu študijného programu v odbore musí ŠP obsahovať najmenej 60  ECTS kreditov z tém jadra študijného odboru. ŠP študijného odboru sa musia líšiť najmenej v 1/5 rozsahu študijných programov navzájom t.j. najmenej v rozsahu 24 ECTS kreditov
3. Študijné programy 3. stupňa vysokoškolského vzdelávania obsahujú  pomer študijnej a vedecko-výskumnej časti študijného programu 1:2. O akceptácii študijného programu v študijnom odbore rozhoduje MŠ SR (priznaním práva konať dizertačnú skúšku, záverečnú skúšku vo forme obhajoby, dizertácie a priznaním práva vedeckej a umeleckej rade fakulty, resp. vysokej školy udeľovať vedecko-akademickú hodnosť “philosophie doctor” – PhD.”).
Ostatné indikátory sú spoločné pre všetky študijné odbory v sústave ŠO vysokoškolského vzdelávania SR – ostávajú nezmenené.